Dāvis Bertāns

**Dāvis Bertāns** (dzimis  Valmierā) ir latviešu basketbolists, spēlē vieglā uzbrucēja un spēka uzbrucēja pozīcijās, Latvijas basketbola izlases dalībnieks. 2025. gadā pārstāv Apvienoto Arābu Emirātu klubu *[[BC Dubai]]*, kas spēlē ABA līgā un Eirolīgā. Pēdējais klubs, ko pārstāvēja Nacionālajā basketbola asociācijā (NBA) bija Šarlotas "Hornets". Iepriekš spēlējis citās NBA komandās Sanantonio "Spurs", Vašingtonas "Wizards", Dalasas "Mavericks", Oklahomasitijas "Thunder", kā arī Spānijas ACB līgas klubā *[[Laboral Kutxa]]*. 2011. gada NBA draftā D. Bertānu otrajā kārtā ar kopējo 42. numuru izraudzījās Indiānas "Pacers", tādējādi viņš kļuva par otro pasaules spēcīgākajā basketbola līgā draftēto latviešu spēlētāju pēc Andra Biedriņa. Uzreiz pēc drafta spēlētājs tika aizmainīts uz citu klubu Sanantonio "Spurs", kura sastāvā piedzīvoja NBA debiju 2016.—2017. gada NBA sezonā. Līgā aizvadījis 8 sezonas, kurās 475 spēlēs iemetis 885 trīspunktu metienus ar 39,6% precizitāti.

D. Bertāns bērnību pavadījis Rūjienā, kur sācis trenēties basketbolā un spēlējis vietējā komandā LJBL. Pēc tam pārcēlies uz Rīgu. Viņa brālis Dairis arī ir profesionāls basketbolists, spēlējis Latvijas izlasē, Eirolīgā un NBA. Sportisti bijuši arī Dāvja vecāki: tēvs Dainis agrāk bijis basketbolists, tagad — treneris, bet māte Dina Bertāne bija augsta līmeņa airētāja, tagad — sporta skolotāja.

## Klubu karjera

### 2008.—2011. gads
2008. gadā D. Bertāns triumfēja Eiropas jaunatnes basketbola līgas U-17 superfinālā. Divas reizes "BA Rīga" sastāvā uzvarēja Latvijas Jaunatnes basketbola līgā. 2008.—2009. gada sezonā viņš "DSN/Rīga" komandas (pašlaik "BAA Rīga") sastāvā guva uzvaru LBL 2. divīzijā. 2010. gadā D. Bertāns tika nominēts Latvijas Gada balvai sportā nominācijā "Gada uzlecošā zvaigzne", taču šo balvu ieguva futbolists Artjoms Rudņevs.

2010. gada novembrī D. Bertāns parakstīja līgumu ar vienu no slavenākajiem Slovēnijas klubiem Ļubļanas "Union Olimpija", taču viņa iepriekšējais klubs "BK Barons" nevēlējās dot brīvlaišanas atļauju, tādējādi neļaujot basketbolistam spēlēt Slovēnijas kluba sastāvā. 2011. gada janvārī domstarpības tika atrisinātas. Sezonas turpinājumā viņš spēlēja "Union Olimpija" fāmklubā Škofja Lokas "LTHcast Mercator". Janvāra sākumā basketbolists uzvarēja Slovēnijas līgas *slam-dunk* konkursā. Par iepriekšējās sezonas sasniegumiem D. Bertāns tika atzīts par 2010. gada 12. labāko jauno basketbolistu Eiropā.

2010. gada aprīlī D. Bertāns piedalījās prestižajā *Nike Hoop Summit* spēlē, kur tiekas labākie ASV un pārējās pasaules jaunie basketbolisti. Spēlē viņš guva astoņus punktus un savāca divas atlēkušās bumbas.

### 2011. gads — 2016. gads
2011. gada aprīlī Ļubļanas "Union Olimpija" ar D. Bertānu sastāvā izcīnīja otro vietu Adrijas līgā. 2010.—2011. gada Slovēnijas līgas finālā kopā ar Ļubļanas "Union Olimpija" izcīnīja sudraba medaļu. 2011. gada jūnija sākumā D. Bertāns saņēma Valdemāra Baumaņa kausu kā valsts labākais jaunais basketbolists.

 spēlētāja aģenta Artūra Kalnīša *[[Twitter]]* mikroblogā parādījās informācija par to, ka D. Bertāns ir pieteicies 2011. gada NBA draftam. Saskaņā ar populārās drafta apskatu interneta vietnes *NBADraft.net* vērtējumu viņam tika paredzētas labas izredzes tikt izvēlētam. Aptuveni 20 dienas pirms drafta Bertānam tika prognozēta 21. vieta (pirmās kārtas izvēle), 10 dienas pirms drafta prognoze noslīdēja līdz 33. vietai (otrā kārta), savukārt jau piecas dienas pirms drafta viņam atkal tika prognozēta pirmās kārtas izvēle (27. numurs). Uzreiz pēc Slovēnijas līgas finālsērijas noslēguma viņš piedalījās jauno basketbolistu nometnē Trevizo, Itālijā, kur parasti Eiropas spēlētāji atrādās NBA klubu skautiem pirms drafta. Tā kā aptuveni 10 dienas pirms drafta viņam tika prognozēta izvēle otrās kārtas sākumā, tad līdz  pastāvēja iespēja atsaukt dalību no drafta, taču D. Bertāns izlēma neatsaukt dalību tajā.

 notikušajā NBA draftā, pretēji iepriekš prognozētajai izvēlei pirmajā kārtā, D. Bertānu otrajā kārtā Indiānas "Pacers" izraudzījās ar kopējo 42. kārtas numuru, taču tiesības uz viņu tika atdotas Sanantonio "Spurs". Izraudzīšana drafta otrajā kārtā basketbolistam negarantē līgumu ar klubu. Pats D. Bertāns atzina, ka 2011.—2012. gada sezonu aizvadīs "Union Olimpija" kluba sastāvā.

Īsi pēc 2012. gada sākuma tika paziņots, ka D. Bertāns ir pievienojies Serbijas līgas klubam Belgradas "Partizan". Tā sastāvā izcīnījis 2012. gada Korača kausu. Tāpat 2012. gada jūnijā "Partizan" sastāvā izcīnīja Serbijas čempiontitulu. 2012. gada decembrī viņš tika paziņots starp kandidātiem uz FIBA Eiropas gada labākā jaunā spēlētāja balvu, taču kopējā balsojumā ierindojās 5. vietā. 2013. gada februārī sasniedza Korāča kausa izcīņas finālu (finālā guva 10 punktus). 2012.—2013. gada sezonā D. Bertāns "Partizan" sastāvā izcīnīja uzvaru Adrijas līgā. Viņš finālā guva 15 punktus, turklāt bija komandas rezultatīvākais spēlētājs turnīra pēdējās piecās spēlēs. Tāpat D. Bertāns "Partizan" sastāvā šajā sezonā otro reizi savā karjerā izcīnīja Serbijas čempiontitulu. Finālsērijas pēdējā spēlē guva savainojumu, viņam tika konstatēts ceļgala krustenisko saišu plīsums. 2013.—2014. gada sezonā viņš kluba sastāvā izcīnīja trešo Serbijas čempiontitulu pēc kārtas, Eirolīgā tika sasniegta *Top 16* turnīra fāze un Adrijas līgā — pusfināls. Pēc sezonas Dāvis lauza līgumu ar klubu, ko pastāvīgi mocīja finanšu problēmas, kļūstot par brīvo aģentu.

2014. gada jūlijā D. Bertāns noslēdza trīs gadu līgumu ar Spānijas ACB līgas klubu *[[Vitorijas "Saski Baskonia"|Laboral Kutxa]],* kā tobrīd saucās Vitorijas klubs "Saski Baskonia".

### NBA
2016. gada vasarā D. Bertāns noslēdza divu gadu līgumu ar NBA komandu Sanantonio "Spurs", kas bija ieguvusi tiesības uz spēlētāju pēc 2011. gada NBA drafta. 2016.—2017. gada NBA sezonas pirmajā spēlē pret Goldensteitas "Warriors" D. Bertāns debitēja NBA, trāpot abus savus metienus un gūstot 5 punktus. Novembrī viņš aizvadīja rezultatīvu spēli NBA Attīstības līgā, kļūdams par pirmo Latvijas basketbolistu, kas spēlējis šajā līgā, taču pēc vienas spēles atgriezās "Spurs" sastāvā. 24. novembra uzvarā pār Šarlotas "Hornets" (119—114) D. Bertāns trāpīja visus 4 izpildītos metienus un guva 11 punktus, uzstādot līdzšinējo NBA karjeras rekordu. 26. novembrī uzvarā pret Bostonas "Celtics" (109—103) D. Bertāns uzlaboja savu karjeras rezultativitātes rekordu līdz 15 punktiem, bet 7. janvāra uzvarā pār Šarlotas "Hornets" (102—85) — līdz 21 punktam (iemesti 4 no 5 trīspunktu metieniem), pirmo reizi būdams spēles rezultatīvākais "Spurs" basketbolists. D. Bertāns devās laukumā 67 regulārā čempionāta spēlēs (tai skaitā 6 spēlēs sākumsastāvā).

2016.—2017. gada NBA sezonas izslēgšanas spēlēs D. Bertāns ar "Spurs" savā otrajā NBA karjeras sezonā sasniedza Rietumu konferences finālsēriju (pret Goldensteitas "Warriors", kurā nākamajiem čempioniem piekāpās ar 0—4), kļūdams par pirmo latviešu basketbolistu NBA, kam izdevies šāds sasniegums.

2017.—2018. gada NBA sezonā D. Bertāns turpināja spēlēt "Spurs" sastāvā, nedaudz uzlabojot statistikas rādītājus, salīdzinot ar debitanta sezonu. Viņš devās laukumā 77 regulārā čempionāta spēlēs (tai skaitā 10 spēlēs sākumsastāvā). "Spurs" sezonas noslēgumā atkal kvalificējās *play-off* spēlēm, un jau pirmajā spēļu kārtā D. Bertāns kļuva par visu laiku visvairāk izslēgšanas spēlēs piedalījušos latviešu basketbolistu (iepriekšējais rekordists ar 14 spēlēm bija Andris Biedriņš).

2018. gadā D. Bertāns noslēdza jaunu līgumu ar Sanantonio "Spurs", kura ietvaros divās sezonās saņēma 14,5 miljonus dolāru, tādējādi uz vienu sezonu kļūdams par vislabāk atalgoto latviešu sportistu. 2018. gada 8. janvārī viņš uzstādīja karjeras rezultativitātes rekordu, gūstot 28 punktus spēlē pret Sakramento "Kings".

2019. gada vasarā triju komandu maiņas darījumā D. Bertāns nonāca Vašingtonas "Wizards", bet "Spurs" sastāvā nokļuva Demars Kerols. "Wizards" sastāvā D. Bertāns nostiprināja savu izcila trīspunktu metienu speciālista reputāciju, kļūstot par komandas otro rezultatīvāko spēlētāju (aiz Bredlija Bīla), lai gan laukumā pārsvarā devās kā rezervists, un labojot savus individuālos rekordus. 2019. gada 10. decembrī spēlē pret Šarlotas "Hornets" viņš iemeta 8 trīspunktu metienus, kopā spēlē gūstot 32 punktus, kas bija jauns spēlētāja rezultativitātes rekords. D. Bertāns piedalījās trīspunktu metienu konkursā 2020. gada NBA Visu Zvaigžņu spēles nedēļas nogales ietvaros, iekļūstot finālā, kur palika trešais (uzvarēja Badijs Hīlds). COVID-19 pandēmijas ietekmētajā 2019.—2020. gada NBA sezonā pēdējais regulārās sezonas posms un izslēgšanas spēles notika vienkopus Orlando, taču D. Bertāns izlēma tajās nepiedalīties, paziņojot par to pats pirmais starp NBA basketbolistiem. Iemesls šādam lēmumam bija "Wizards" niecīgās iespējas kvalificēties izslēgšanas spēlēm un spēlētāja nevēlēšanās riskēt ar traumām sezonas noslēgumā, jo pēc šīs sezonas viņš kļuva par brīvo aģentu, kas nozīmēja jauna, domājams, liela, līguma noslēgšanu. Komanda atbalstīja spēlētāja lēmumu, taču, atbilstoši līgumam, viņš, nepiedaloties šajās spēlēs, zaudēja ievērojamu naudas summu.

2020. gada 21. novembrī D. Bertāns noslēdza jaunu līgumu ar "Wizards", kas paredz 80 miljonus dolāru lielu atalgojumu piecu gadu laikā. Šis ir otrais ienesīgākais līgums Latvijas sporta vēsturē aiz cita basketbolista Kristapa Porziņģa noslēgtā. 2021. gada 17. februāra uzvarā pār Denveras "Nuggets" (130—128) D. Bertāns iemeta 9 no 11 trīspunktu metieniem, uzstādot savu karjeras rezultativitātes rekordu — 35 punkti, kā arī savdabīgu NBA rekordu kā vienīgais spēlētājs, kurš iemetis vairāk nekā 30 punktu spēlē, neizpildot nevienu divpunktu metienu. Kopā sezonā viņš iemeta 146 trīspunktu metienus, kas bija trešais lielākais skaits starp visiem līgas spēlētājiem.

2022. gada februārī, īsi pirms spēlētāju maiņu perioda beigām, D. Bertāns tika aizmainīts uz Dalasas "Mavericks" kopā ar Spenseru Dinvidī maiņas darījumā pret citu latviešu basketbolistu Kristapu Porziņģi ("Wizards" ieguva arī otrās kārtas drafta izvēli). 2021.—2022. gada NBA sezonas izslēgšanas spēlēs D. Bertāns ar "Mavericks" konferences pusfinālā septiņu spēļu sērijā ar 4—3 pieveica līgas regulārās sezonas čempionus Fīniksas "Suns" un sasniedza Rietumu konferences finālsēriju, kurā piekāpās Goldensteitas "Warriors" ar 1—4. Tādējādi otro reizi karjerā D. Bertāns nonāca izslēgšanas spēļu trešajā kārtā un pēc šīs sezonas bija piedalījies 45 NBA *play-off* spēlēs, kas ir vairāk nekā visiem pārējiem Latvijas basketbolistiem kopā.

2023. gada jūnijā D. Bertāns tika aizmainīts uz Oklahomasitijas "Thunder" maiņas darījumā, kurā bija iesaistītas arī šīgada drafta izvēles, kā rezultātā Dalasas komanda uzlaboja savu šīgada drafta izvēles pozīciju no 12. uz 10. vietu. 2024. gada februārī, īsi pirms darījumu termiņa beigām, D. Bertāns tika aizmainīts uz vienu no vājākajām līgas komandām Šarlotas "Hornets", kurp devās kopā ar Tre Mannu un Vasiliji Miciču, kā arī vairākām nākotnes drafta izvēlēm un naudas kompensāciju, apmaiņā pret Gordonu Heivardu. Atlikušo sezonas daļu latviešu basketbolists bija starp izmantotākajiem spēlētājiem komandas rotācijā ar salīdzinoši lielu spēles laiku. 2024. gada jūlija sākumā "Hornets" paziņoja par līguma laušanu ar D. Bertānu.

### Pēc NBA
2024. gada vasarā D. Bertāns pievienojās Apvienoto Arābu Emirātu klubam *[[BC Dubai]]*, kas spēlē Adrijas līgā Eiropā. Vasaras laikā izskanēja informācija, ka par viņa jauno klubu varētu kļūt Ņujorkas "Knicks", Goldensteitas "Warriors" vai Madrides "Real", tomēr līgums tika noslēgts uz trim gadiem ar klubu no Dubaijas, kam ir ambīcijas iekļūt Eirolīgā, lai gan šajā sezonā neizdevās kļūt arī par Eirokausa dalībnieku. Spānijas prese ziņoja, ka D. Bertāns noraidījis 750 000 eiro vērtu līgumu Madridē, izvēloties 1,3 miljonu eiro vērtu atalgojumu Dubaijā, kas pie tam vēl ir beznodokļu zona.

2025.—2026. gada sezonā Dubaijas klubs kļuva par Eirolīgas dalībnieku, līdz ar to D. Bertāns atgriezās Eirolīgā, kur bija spēlējis pirms nokļūšanas NBA.

## Karjera izlasē

### Latvijas jaunatnes izlases
2007. gadā Latvijas U-15 izlases sastāvā piedalījies Eiropas Jaunatnes olimpiādē Serbijā. 2008. gada Eiropas čempionātā U-16 vecuma izlasēm D. Bertāns vidēji spēlē guva 9,6 punktus, savāca 3,9 atlēkušās bumbas un atdeva 0,4 rezultatīvas piespēles. Latvija čempionātā izcīnīja 10. vietu.

2010. gada Eiropas U-18 čempionātā viņš kopā ar Latvijas izlasi izcīnīja trešo vietu, kā arī tika iekļauts turnīra simboliskajā izlasē. D. Bertāns vidēji spēlē guva 14,8 punktus, savāca 7,7 atlēkušās bumbas un atdeva 1,1 rezultatīvu piespēli. Tāpat viņš bija Latvijas izlases rezultatīvākais basketbolists ar gūtiem 24 punktiem spēlē par trešo vietu.

D. Bertāns tika iekļauts Latvijas izlases sastāvā 2011. gada Pasaules U-19 čempionātā, kas norisinājās Latvijā. Čempionātā Latvijas izlase izcīnīja 10. vietu. Pats D. Bertāns turnīrā vidēji spēlē guva 15,3 punktus, savāca 6,4 atlēkušās bumbas un atdeva 1,6 rezultatīvas piespēles.

### Latvijas nacionālā izlase
2011. gadā D. Bertāns pirmo reizi tika iekļauts nacionālās pieaugušo izlases kandidātu lokā startam 2011. gada Eiropas čempionātā, 24. augustā tika paziņots, ka viņš ir iekļauts izlases sastāvā startam pašā finālturnīrā. Finālturnīrā Latvijas izlase neizcīnīja nevienu uzvaru, paliekot 22. vietā čempionāta kopvērtējumā. Tajā viņš vidēji spēlē laukumā pavadīja apmēram 12 minūtes, guva 5,6 punktus (kopā 28 punktus), divpunktu metienus izmeta ar 70% precizitāti, izcīnīja 2,0 atlēkušās bumbas un atdeva 0,2 rezultatīvas piespēles.

D. Bertāns spēlēja Latvijas izlasē arī 2017. gada Eiropas čempionātā un 2023. gada Pasaules kausā, abos turnīros Latvija izcīnīja 5. vietu.

## Privātā dzīve
D. Bertāns ir dzimis  Valmierā, taču bērnību pavadījis Rūjienā, kur sācis trenēties basketbolā. Pēc tam pārcēlies uz Rīgu, kur absolvējis Rīgas Valsts 3. ģimnāziju.

D. Bertāna brālis Dairis arī ir profesionāls basketbolists, Latvijas izlases dalībnieks, bet tēvs Dainis agrāk bijis gan basketbolists, gan airētājs, tagad ir treneris, arī māte Dina ir bijusi sportiste un nodarbojusies ar airēšanu (dzimusi Dina Šēfere, 1986. gadā Pasaules junioru čempionātā izcīnīta sudraba medaļa divniekā).

2017. gada vasarā D. Bertāns apprecējās ar Annu Sonku (pēc kāzām Bertāni), ar ko kopā bija jau vairāk nekā trīs gadus. 2018. gada 12. decembrī paziņots, ka pārim piedzimusi meita.

## Sasniegumi
:;Klubi
* 2009: 1. vieta "DSN/Rīga" komandas sastāvā LBL 2. divīzijā.
* 2011: 2. vieta Ļubļanas "Union Olimpija" komandas sastāvā Adrijas līgā.
* 2011: 2. vieta Ļubļanas "Union Olimpija" komandas sastāvā Slovēnijas līgā.
* 2012: izcīnīts Korača kauss Belgradas "Partizan" komandas sastāvā.
* 2012: 1. vieta Belgradas "Partizan" komandas sastāvā Serbijas līgā.
* 2013: sasniegts Korača kausa fināls Belgradas "Partizan" komandas sastāvā.
* 2013: 1. vieta Adrijas līgā Belgradas "Partizan" komandas sastāvā.
* 2013: 1. vieta Belgradas "Partizan" komandas sastāvā Serbijas līgā.
* 2014: 1. vieta Belgradas "Partizan" komandas sastāvā Serbijas līgā.

:;Izlase
* 2010: 3. vieta Eiropas U-18 čempionātā Lietuvā.
* 2011: 10. vieta Pasaules U-19 čempionātā Latvijā.
* 2011: 22. vieta Eiropas čempionātā Lietuvā.

:;Individuāli
* 2010: 12. vieta balsojumā par labāko jauno Eiropas basketbolistu.
* 2011: uzvara Slovēnijas līgas *slam-dunk* konkursā.
* 2011: Valdemāra Baumaņa kauss.
* 2012: 5. vieta balsojumā par labāko jauno Eiropas basketbolistu.

## Statistika Latvijas izlasē

## Atsauces

## Literatūra
* Dāvis Bertāns: "Mērķis — uzvara katrā spēlē" — Intervija
* Davis Bertans Interview, NBADraft.net 
* Q+A: Davis Bertans, SLAMonline 

## Ārējās saites

*